CELEX: 52016PC0598
Language: sl
Date: 2016-09-19
Title: Predlog IZVEDBENI SKLEP SVETA o spremembi Odločbe 2007/441/ES o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 19.9.2016
            COM(2016) 598 final
            2016/0277(NLE)
            Predlog
            IZVEDBENI SKLEP SVETA
            o spremembi Odločbe 2007/441/ES o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka pobiranja DDV ali za preprečevanje nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 30. marca 2016, je Italijanska republika zaprosila za dovoljenje, da še naprej uporablja ukrep odstopanja glede pravice do odbitka DDV za nekatere vrste prevoznih sredstev. V skladu s členom 395(2) direktive o DDV je Komisija z dopisom z dne 22. junija 2016 obvestila druge države članice o zahtevi Italijanske republike. Komisija je z dopisom z dne 23. junija 2016 Italijansko republiko obvestila, da ima na voljo vse informacije, potrebne za presojo zahtevka.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člen 168 in člen 168a direktive o DDV določata, da ima davčni zavezanec pravico do odbitka DDV, obračunanega pri nakupih, opravljenih za namene obdavčenih transakcij. Člen 26(1)(a) direktive o DDV pa določa, da se uporaba blaga, ki je del poslovnih sredstev podjetja, za zasebno rabo šteje za opravljanje storitev za plačilo, če je bila za takšno blago dana pravica do celotnega ali delnega odbitka DDV. Na ta način sistem zagotavlja, da je obdavčena končna potrošnja, če je bil prvotno odbit pripadajoči vstopni DDV.
            
            
               Pri motornih vozilih davčni zavezanci včasih težko opredelijo in ločijo razliko med poslovno in zasebno rabo, davčna uprava pa dejansko delitev rabe težko preverja. To velja tudi v primeru, če bi Italijanska republika izkoristila možnost iz člena 168a(2) direktive o DDV in omejila odbitek pri izdatkih v zvezi s službenimi avtomobili na delež dejanske poslovne rabe s strani davčnega zavezanca. Poleg tega bi zaradi velikega števila vozil z mešano rabo davčne utaje lahko postale pogoste.
            
            
               Zaradi poenostavitve pobiranja DDV in boja proti utajam davka je Italijanska republika Svet zaprosila in leta 2007 od njega dobila individualno odstopanje, na podlagi katerega lahko do 31. decembra 2010 za motorna cestna vozila (razen za kmetijske ali gozdarske traktorje), ki se običajno uporabljajo za prevoz oseb ali blaga po cesti in katerih največja dovoljena masa je 3 500 kilogramov, največje število sedežev poleg voznikovega pa osem, zavezujoče omeji pravico do odbitka na 40 %
                  1
               . Vendar je treba opozoriti, da so bile iz omejitve posebej izključene nekatere kategorije vozil, kot so vozila, ki so del zalog, vozila, ki jih avtošole uporabljajo za učenje, vozila za najem ali zakup, vozila prodajnih zastopnikov in taksiji. Istočasno podjetjem za zasebno rabo vozila ni bilo treba knjižiti davka. Ta odločba se je podaljšala z Izvedbenim sklepom Sveta 2010/748/EU
                  2
                do 31. decembra 2013 in Izvedbenim sklepom Sveta 2013/679/EU
                  3
                do 31. decembra 2016.
            
            
               V skladu s členom 6 navedene odločbe je Italijanska republika predložila poročilo o uporabi navedene odločbe, vključno s ponovnim pregledom odstotka omejitve. 
            
            
               Informacije, ki jih je Italijanska republika predložila v poročilu, kažejo, zlasti ob upoštevanju visokega števila malih podjetij v Italijanski republiki (99 % ali 5,2 milijona davčnih zavezancev se šteje za mikropodjetja, pri katerih gre v bistvu za posameznike ali podjetja s samo enim zaposlenim), da bi omejitev na 40 % še vedno ustrezala dejanskemu položaju in bi bila torej primerna.
            
            
               
                  Vendar mora biti vsako podaljšanje časovno omejeno, da se oceni, ali so pogoji, na katerih temelji odstopanje, še vedno veljavni. Zato se predlaga podaljšanje odstopanja do konca leta 2019 in od Italijanske republike zahteva, da predloži novo poročilo, če bi po navedenem roku predvidela dodatno podaljšanje. 
               
            
            
               •Skladnost z veljavnimi predpisi s področja zadevne politike
            
            
               Člen 176 Direktive 2006/112/ES določa, da Svet odloči, za katere izdatke ni dana pravica do odbitka DDV. Do takrat dovoljuje državam članicam, da ohranijo izključitve, ki so veljale 1. januarja 1979. Zato veliko določb, ki omejujejo pravico do odbitka v zvezi z motornimi vozili, „miruje“.
            
            
               
                  Ne glede na prejšnje pobude za določitev pravil o kategorijah izdatkov, za katere se lahko omeji pravica do odbitka
                     4
                  , je tako odstopanje primerno, dokler ta pravila niso usklajena na ravni EU. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 395 direktive o DDV.
               
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, je ta v izključni pristojnosti Evropske unije. Načelo subsidiarnosti se zato ne uporablja.
               
            
         
         
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom ter poenostavitev pobiranja DDV v določenem sektorju.
               
            
            
               •Izbira instrumenta
            
            
               
                  Predlagani instrument: izvedbeni sklep Sveta.
               
               
                  Druga sredstva ne bi bila ustrezna iz naslednjega razloga:
               
               
                  v skladu s členom 395 Direktive Sveta 2006/112/ES lahko samo Svet na predlog Komisije soglasno dovoli odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               ••Posvetovanja z zainteresiranimi stranmi
            
            
               
                  Ta predlog temelji na zahtevi Italije in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               
                  Namen predloga je boj proti utajam DDV in poenostavitev postopka za obračunavanje davka, zato ima potencialno pozitiven učinek znatnega zmanjšanja upravne obremenitve tako za podjetja kot za uprave. Ta rešitev, ki jo je Italija opredelila kot ustrezen ukrep, je primerljiva z drugimi prejšnjimi in sedanjimi odstopanji.
               
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
               
                  Cilj tega predloga je Italiji dovoliti, da lahko tudi v prihodnje omeji pravico do odbitka za nekatera vozila in z njimi povezane odhodke v obdobju 2017–2019, kot ji je bilo z Odločbo 2007/441/ES odobreno za obdobje do leta 2016. Italija v skladu s členom 6(4) Uredbe Sveta (EGS, Euratom) št. 1553/89 izračuna ustrezno „nadomestilo za osebna vozila in z njimi povezane odhodke“, s čimer naj nadaljuje do leta 2019.
               
            
            
               5.DRUGI ELEMENTI
            
            
               
                  Predlog vključuje samoderogacijsko klavzulo, ki je samodejni rok prenehanja veljavnosti, določen na 31. december 2019.
               
            
            
               Če bi Italija želela dodatno podaljšanje odstopanja po letu 2019, bi morala do 1. aprila 2019 predložiti Komisiji novo ocenjevalno poročilo skupaj z zahtevo za podaljšanje.
            
         
         
            
               2016/0277 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Odločbe 2007/441/ES o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  5
                in zlasti člena 395 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Z Odločbo Sveta 2007/441/ES
                  6
                je Italija dobila dovoljenje, da pravico do odbitka davka na dodano vrednost (DDV) na izdatke za motorna cestna vozila, ki se ne uporabljajo izključno za poslovne namene, omeji na 40 %. V Odločbi 2007/441/ES je tudi določeno, da zasebna raba navedenih vozil, za katero velja omejitev pravice do odbitkov v skladu z navedeno odločbo, ne šteje za opravljanje storitev za plačilo. Poleg tega Odločba 2007/441/ES vsebuje opredelitve vozil in izdatkov, za katere se uporablja navedena odločba, ter seznam vozil, ki so izrecno izključena iz njenega področja uporabe. Odločba 2007/441/ES je bila spremenjena z Izvedbenim sklepom Sveta 2010/748/ES
                  7
               , nato pa z Izvedbenim sklepom Sveta 2013/679/EU
                  8
               , ki za datum poteka veljavnosti določa 31. december 2016.
            
            
               (2)V dopisu, ki ga je Komisija evidentirala 31. marca 2016, je Italija zaprosila za dovoljenje za podaljšanje ukrepa odstopanja od člena 26(1)(a) in člena 168 Direktive 2006/112/ES, da bi lahko še naprej omejevala pravico do odbitka za izdatke za določena motorna cestna vozila, ki se ne uporabljajo izključno za poslovne namene.
            
            
               (3)V skladu s členom 6 Odločbe Sveta 2007/441/ES, kakor je bila spremenjena, je Italija Komisiji predložila poročilo o uporabi navedene odločbe, vključno s ponovnim pregledom odstotka omejitve. V skladu z informacijami, ki jih je navedla Italija, omejitev pravice do odbitka na 40 % še vedno ustreza dejanskemu položaju glede razmerja med poslovno in neposlovno rabo zadevnih vozil. Italiji bi bilo zato treba dovoliti, da ukrep nadalje uporablja v omejenem obdobju do 31. decembra 2019.
            
            
               (4)Komisija je z dopisom z dne 22. junija 2016 obvestila druge države članice o zahtevi Italije. Komisija je z dopisom z dne 23. junija 2016 Italijo obvestila, da ima na voljo vse informacije, potrebne za presojo zahtevka.
            
            
               (5)V primeru, da Italija zahteva nadaljnje podaljšanje po letu 2019, bi bilo treba Komisiji najpozneje do 1. aprila 2019 predložiti poročilo, skupaj z zahtevkom za podaljšanje.
            
            
               (6)Odstopanje ne vpliva na lastna sredstva Unije, pridobljena od davka na dodano vrednost.
            
            
               (7)Odločbo 2007/441/ES bi bilo zato treba ustrezno spremeniti – 
            
            
               SPREJEL NASLEDNJI SKLEP: 
            
            
               Člen 1
            
            
               V Odločbi 2007/441/ES se besedilo členov 6 in 7 nadomesti z naslednjim:
            
            
               „Člen 6
            
         
         
            
               Vsak zahtevek za podaljšanje ukrepov iz tega sklepa se predloži Komisiji do 1. aprila 2019.
            
            
               Vsak zahtevek za podaljšanje navedenih ukrepov spremlja poročilo, ki vsebuje ponovni pregled odstotka omejitve, ki se uporablja za pravico do odbitka DDV na izdatke za motorna cestna vozila, ki se ne uporabljajo izključno za poslovne namene.
            
            
               Člen 7
            
            
               Ta sklep preneha veljati 31. decembra 2019.“.
            
            
               Člen 2
            
            
               Ta sklep je naslovljen na Italijansko republiko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Odločba Sveta 2007/441/ES z dne 18. junija 2007 o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 165, 27.6.2007, str. 33).
               
               
                  
                     (2)
                  Izvedbeni sklep Sveta 2010/748/EU z dne 29. novembra 2010 o spremembi Odločbe 2007/441/ES o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 318, 4.12.2010, str. 45).
               
               
                  
                     (3)
                  Izvedbeni sklep Sveta 2013/679/EU z dne 15. novembra 2013 o spremembi Odločbe 2007/441/ES o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 37).
               
               
                  
                     (4)
                  COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), preklican 21. maja 2014 (UL C 153, 21.5.2014, str. 3). 
               
               
                  
                     (5)
                  UL L 347, 11.12.2006, str. 1.
               
               
                  
                     (6)
                  Odločba Sveta 2007/441/ES z dne 18. junija 2007 o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive Sveta 2006/112/ES o skupnem sistemu davka na dodano vrednost (UL L 165, 27.6.2007, str. 33).
               
               
                  
                     (7)
                  Izvedbeni sklep Sveta 2010/748/EU z dne 29. novembra 2010 o spremembi Odločbe 2007/441/ES o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 318, 4.12.2010, str. 45).
               
               
                  
                     (8)
                  Izvedbeni sklep Sveta 2013/679/EU z dne 15. novembra 2013 o spremembi Odločbe 2007/441/ES o dovoljenju Italijanski republiki, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 37).